Bybelskool » Handelinge 9:1-19 – Die besete Saulus word ’n begeesterde apostel
Hoe Saulus gedink het dat hy al die Christene wat verstrooi is – deur sy eie Jodegenote! – in Damaskus (240 Noord van Jerusalem) kon gevange neem en in Jerusalem kon kom stilmaak deur hulle daar in die gevangenis te gooi, weet net hy alleen. Dit was ‘n desperate poging wat nooit kon slaag nie.
Wat sy aksies wel laat gebeur, is dat Jesus self ingryp, en van die besete Saulus ‘n begeesterde apostel maak. Let op dat dit Jesus self is, en nie die Gees nie, wat vir ons wys dat Jesus steeds aktief hier op aarde is, al is Hy na sy liggaam by God.
Soos later die geval in Jerusalem sou wees, is Ananias aanvanklik baie versigtig vir Saulus, maar spreek hom darem as broer aan, nadat die Here hom daartoe oortuig het. Saulus se roeping is van die begin af een wat lyding sou insluit (2 Kor 11), waarvan ’n deel ook onderlinge misverstande sou wees. God se belofte aan ons is telkens dat Hy ons te midde van ontberinge behoue sal laat bly.
Hierdie verhaal is so ’n belangrike een vir Lukas, dat hy dit nog twee keer vertel (hfst. 22 en 26), want hoewel Petrus hierna die eerste treë na die heidene sou gee, is dit veral Saulus wat die evangelie oor sy Joodse grense sou laat bars waarmee die wêreld onherroeplik verander is.
Ietsie meer oor Saulus: Sy familie was uit die stam van Benjamin. Hulle het voor sy geboorte uit Galilea na Tarsus in Silisië (Turkye) verhuis, waar Saulus sy die lewenslig aanskou het. Vroeg na sy geboorte het hulle na Jerusalem verhuis (Hand. 26:4) waar hy aan die voete van Gamaliël gestudeer het. Lukas vertel ons ook van ’n suster van hom (23:16).